سید ھاشمی ریفرنس کتابجاہ ءِ لس مجلس ءِ دیوان کراچی ءِ دمگ ملیر ءَ سال دو ھزار ءُ بیست ءُ یک ءَ نمیرانیں صباء دشتیاری ءِ عکس سروگانی ءَ بندات بیتگ.
دیوان ءَ کارگشاد بشیر بلوچ ءَ گوستگیں دو سالانی نگدال ونت ءُ باسک سرپدی داتگ اَنت، آئی ءَ گوشت کہ کتابجاہ ءِ کابینہ ءَ گوستگیں دو سالاں کورس کمیٹی، دیوان، کتابانی چاپ، کتابانی زیرگ ءُ کچ ءُ کساس گِشینتگ اَنت.
آئی ءَ گْوشت کہ ماڑی ءِ جوڑ کنگ ءِ ھاتر ءَ سرکاری گلاں وتی لوٹ جم داتگ، بلے کرونا ء وبا ءِ سوب ءَ کار پشکپتگ اَنت ءُ آئی ءَ نوکیں کابینہ ءِ اگدوداراں دزبندی کرتگ ءُ گوشتگ کہ اے کارانی رندگیری ءَ بہ کن اَنت.
دیوان ءَ کارگشاد ءَ پد ھسابدار گوستگیں دو سالانی ھساپ پیش کرتگ ءُ گوشتگ کہ کتابجاہ ءَ دو سالانی تہ ءَ دو لَک ءُ شست ءُ ھپت ھزار ءُ دو سد ءُ سِی پنچ کلدار جم کرتگ، آئی ءَ گوشتگ کہ گوستگیں دو سالانی تہ ءَ کتابجاہ ءِ ھرچ سیزدہ لَک ءُ نَود ءُ نُه ھزار ءُ ھشت سد ءُ ھپتاد ءُ چار کلدار بیتگ اَنت.
آئی ءَ گوشت کہ جم کرتگیں زراں گیش ھرچ کرتگیں زرانی کچ گیش اَنت ءُ چریشانی تہ ءَ گیشتریں ھرچ باسکانی پگار اَنت.
نوکیں کابینہ ءِ گچین بیتگیں سروکانی تہ ءَ ڈاکٹر رمضان بامری سرکماش، بانُک پروین ناز کمک سرکماش اول، اقبال ھاشمی کمک کماش دوم، سلمان بلوچ کارگشاد، ظریف بلوچ کلیت‌دار، غلام رسول بلوچ آفیس کاردار، شرف شاد جارکش، واحد کامریڈ رھوت‌دار، نامینگ بیتگ اَنت.
کمیٹی ءِ سِلاہ کار ھم دیوان ءَ گچین کنگ بیتگ اَنت کہ آیانی تہ ءَ بانک ناز بارکزئی، عزیز کلمتی، عاصم زھیر، شبیر رخشانی، نواز فتع، قدیر مجید نامینگ بیتگ اَنت.
دیوان ءِ سرکماش رمضان بامری ءَ سرجمیں باسکانی منت گپتگ ءُ پَٹ ءُ پولکار غلام رسول کلمتی ءِ کتاب بزانت بلد «بلوچی گال گنج » ءِ دیمدرائی بیتگ.
کتاب ءِ دیمدرائی ءَ پد گچینکاری ءِ کمیٹی ءِ جوڑ بیتگ کہ آئی ءِ سروک اسحاق خاموش ءُ آئی ءِ باسک ھارون بلوچ ءُ حمل پرویز بیتگ اَنت.
گچینکاری ءِ دیم‌په‌دیمی ءَ اوشتوکیں مردمانی ته ءَ جمال ناصر، بشیر بلوچ، سجاد علی، عمران ایڈوکیٹ، خالد بلوچ بیتگ اَنت.
سال دو ھزار ءُ بیست ءُ یک ءَ کتابجاہ ءِ گچینکاری ءَ رمضان بامری دومی بر ءَ ریفرنس کتابجاہ ءِ سروک گچین کنگ بیتگ.
سید ھاشمی ریفرنس کتابجاہ ءَ تنی وھدی چاردہ ھزار ءِ کچ ءَ کتاب جم کنگ ءُ ایر کنگ بیتگ اَنت.
اے کتاب جاہ سید ھاشمی ءِ نام ءَ جوڑ کنگ بیتگ کہ ایشی ءِ بن‌ھشت ایر کنوک نمیرانیں صباء دشتیاری بیتگ.
کتابجاہ ءِ لوٹ ھمیش اِنت کہ بلوچی زبان ءِ کوھنیں لبزانکی مواد ءُ ھر ھما چیریتگیں موادانی درگیج کہ آ بلوچی زبان ءَ پائدگمند اَنت.
سرچمگ: دی بلوچستان پوسٹ